### NN 104/2025 (18.7.2025.), Pravilnik o izmjenama i dopunama Pravilnika o provedbi mjere IV.3. »Stavljanje na tržište proizvoda ribarstva i akvakulture«

MINISTARSTVO POLJOPRIVREDE, ŠUMARSTVA I RIBARSTVA

1466

Na temelju članka 55. stavka 10. Zakona o morskom ribarstvu (»Narodne novine«, broj 62/17, 130/17, 14/19, 30/23 i 14/24) i članka 28. stavka 7. Zakona o akvakulturi (»Narodne novine«, broj 130/17, 111/18, 144/20, 30/23 i 14/24), ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O PROVEDBI MJERE IV.3. »STAVLJANJE NA TRŽIŠTE PROIZVODA RIBARSTVA I AKVAKULTURE«

Članak 1.

U Pravilniku o provedbi mjere IV.3. »Stavljanje na tržište proizvoda ribarstva i akvakulture« (»Narodne novine«, broj 150/23), u članku 2. stavku 1. točki 15. riječ: »opskrba« zamjenjuje se riječju: »opskrbu«.

Članak 2.

Iza članka 2. dodaju se naslov iznad članka i članak 2.a koji glase:

»Rodno značenje

Članak 2.a

Izrazi koji se koriste u ovome Pravilniku, a imaju rodno značenje odnose se jednako na muški i ženski rod.«.

Članak 3.

U članku 5. stavku 1. točki 2. iza riječi: »smještaja« dodaju se riječi: »kao što je turistička/boravišna pristojba«.

U točki 7. riječ: »pretvaranja« zamjenjuje se riječju: »konverzije«.

U točki 17. riječi: »službenih i specijaliziranih« brišu se.

Članak 4.

U članku 7. stavak 1. mijenja se i glasi:

»(1) Korisnik je dužan djelovati u skladu s uvjetima iz članka 6. stavka 1. točke b) i stavka 2. ovoga Pravilnika tijekom razdoblja između podnošenja zahtjeva za potporu i isteka pet godina nakon završnog plaćanja korisniku.«.

Iza stavka 1. dodaje se novi stavak 2. koji glasi:

»(2) Uz uvjete iz stavka 1. ovoga članka, korisnik dužan djelovati u skladu s uvjetima iz članka 6. stavka 1. točaka c) i d) ovoga Pravilnika i kod podnošenja Zahtjeva za isplatu.«.

Dosadašnji stavci 2. do 19. postaju stavci 3. do 20.

U dosadašnjem stavku 4. koji postaje stavak 5. riječi: »stavka 3.« zamjenjuju se riječima: »stavka 4.«.

U dosadašnjem stavku 7. koji postaje stavak 8. riječi: »stavka 6.« zamjenjuju se riječima: »stavka 7.«.

U dosadašnjim stavcima 8. i 9. koji postaju stavci 9. i 10. riječi: »stavka 7.« zamjenjuju se riječima: »stavka 8.«.

U dosadašnjim stavcima 12. i 13. koji postaju stavci 13. i 14. riječi: »stavka 11.« zamjenjuju se riječima: »stavka 12.«.

U dosadašnjem stavku 15. koji postaje stavak 16. riječi: »stavaka 13. i 14.« zamjenjuju se riječima: »stavaka 14. i 15.«.

Članak 5.

U članku 10. stavku 12. iza riječi: »stavka 5.« dodaju se riječi: »odnosno stavka 11.«.

Članak 6.

Članak 11. mijenja se i glasi:

»(1) Nakon administrativne kontrole pristiglih Zahtjeva za potporu, svim prihvatljivim Zahtjevima za potporu dodijelit će se bodovi temeljem kriterija za odabir koje odobrava Odbor za praćenje provedbe Programa za ribarstvo i akvakulturu Republike Hrvatske za programsko razdoblje 2021. – 2027. godine i koji se propisuju Natječajem i/ili objavljuju na mrežnim stranicama Upravljačkog tijela (https://euribarstvo.hr/).

(2) U slučaju da dva ili više Zahtjeva za potporu nakon dodjele bodova sukladno stavku 1. ovoga članka imaju isti broj bodova, izvršit će se rangiranje tih zahtjeva na način da prioritet ide sljedećim redoslijedom:

a) Zahtjevi za potporu za koje nije bilo potrebe za izdavanjem Zahtjeva za dopunu iz članka 10. ovoga Pravilnika

b) Zahtjevi za potporu za koje je Upravljačko tijelo izdalo Zahtjev za dopunu iz članka 10. ovoga Pravilnika.

(3) Ako dva ili više Zahtjeva za potporu nakon rangiranja sukladno stavku 2. ovoga članka imaju jednaki broj bodova i jednako mjesto na rang-listi, prednost imaju Zahtjevi za potporu iz članka 9. ovoga Pravilnika s ranijim vremenom podnošenja (datum, sat, minuta).

(4) Ako dva ili više Zahtjeva za potporu imaju jednaki broj bodova, jednako mjesto na rang-listi nakon postupaka iz stavka 2. ovoga članka i jednako vrijeme podnošenja, provest će se postupak izvlačenja slučajnim odabirom, u prisutnosti javnog bilježnika.

(5) Na temelju dodijeljenih bodova i postupka rangiranja iz ovoga članka, izradit će se rang-lista koja se objavljuje na mrežnim stranicama Upravljačkog tijela (https://euribarstvo.hr/).«.

Članak 7.

U članku 12. stavku 2. riječi: »u skladu sa procedurom utvrđenom prema posebnim propisima« brišu se.

Članak 8.

U članku 13. stavku 1. točki a) iza riječi: »adrese sjedišta« dodaju se riječi: »pod uvjetom da promjena nema utjecaj na intenzitet potpore sukladno Prilogu I. ovoga Pravilnika«.

Stavci 2. i 3. mijenjaju se i glase:

»(2) U slučaju promjena iz stavka 1. točke a) ovoga članka, korisnik je dužan od dana podnošenja Zahtjeva za potporu do isteka razdoblja od pet godina od zadnje primljene uplate financijskih sredstava temeljem ovoga Pravilnika Upravljačkom tijelu dostaviti Obavijest o promjeni u roku od 15 radnih dana od njihova nastanka.

(3) U slučaju promjena iz stavka 1. točke b) ovoga članka, korisnik je dužan od dana stupanja na snagu Rješenja o dodjeli sredstava iz članka 12. stavka 1. točke a) ovoga Pravilnika do isteka razdoblja od pet godina od zadnje primljene uplate financijskih sredstava temeljem ovoga Pravilnika Upravljačkom tijelu podnijeti Zahtjev za odobrenje promjena, najkasnije do podnošenja prvog Zahtjeva isplatu odnosno u roku od 15 radnih dana od njihova nastanka ako su promjene nastale nakon podnošenja prvog Zahtjeva za isplatu.«.

Stavak 5. mijenja se i glasi:

»(5) Uz Obavijest o promjeni iz stavka 2. te uz Zahtjev za odobrenje promjena iz stavaka 3. i 4. ovoga članka, korisnik je dužan priložiti odgovarajuću dokumentaciju kojom se predmetna promjena potkrepljuje.«.

Iza stavka 5. dodaje se novi stavak 6. koji glasi:

»(6) Upravljačko tijelo će prema zaprimljenoj Obavijesti o promjeni iz stavka 2. ovoga članka donijeti Rješenje o izmjeni Rješenja o dodjeli sredstava, i ako je primjenjivo Rješenja o isplati sredstava, ako promjena ima utjecaj na iste.«.

Dosadašnji stavci 6. do 10. postaju stavci 7. do 11.

U dosadašnjem stavku 6. koji postaje stavak 7. riječi: »2.,« brišu se.

U dosadašnjim stavcima 7. i 8. koji postaju stavci 8. i 9. riječi: »stavka 6.« zamjenjuju se riječima: »stavka 7.«.

Dosadašnji stavak 10. koji postaje stavak 11. mijenja se i glasi:

»(11) Obavijest o promjeni iz stavka 2. te Zahtjev za odobrenje promjena iz stavaka 3. i 4. ovoga članka dostavlja se Upravljačkom tijelu putem sustava FISHNET.«.

Članak 9.

U članku 14. stavak 1. mijenja se i glasi:

»(1) U slučaju da korisnik želi odustati od dodjele potpore, podnosi Zahtjev za odustajanje.«.

Članak 10.

U članku 17. stavku 9. iza riječi: »stavka 3.« dodaju se riječi: »odnosno stavka 8.«.

Članak 11.

U članku 19. stavku 3. točki d) riječ: »garantne« zamjenjuje se riječju: »jamstvene«.

U stavku 4. točki d) riječ: »garantne« zamjenjuje se riječju: »jamstvene«.

Članak 12.

U članku 21. stavku 5. iza riječi: »dvije rate« dodaju se riječi: »ili jednu ratu ako se radi o posljednjoj rati«.

Članak 13.

U članku 22. stavku 1. riječ: »Ispravkom« zamjenjuje se riječju: »ispravkom«.

U stavku 2. riječ: »akta« zamjenjuje se riječju: »akt«.

Članak 14.

U Prilogu I. Intenzitet javne potpore, u pojašnjenju kriterija pod rednim brojem 2. iza riječi: »pravne osobe« dodaju se riječi: »i obrta«, a riječi: »ili obrtnika« brišu se.

Članak 15.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 324-01/23-01/599

Urbroj: 525-12/0893-25-5

Zagreb, 8. srpnja 2025.

Potpredsjednik Vlade
 i ministar
 David Vlajčić, v. r.